b'\n_START_ARTICLE_\nAnsvarsart\n_START_PARAGRAPH_\nEn ansvarsart er i naturforvaltning en dyre- eller plantearter som et land har s\xc3\xa6rligt ansvar for; En art regnes for national ansvarsart n\xc3\xa5r landets bestand p\xc3\xa5 et eller andet tidspunkt i dens livscyklus er en v\xc3\xa6sentlig del af jordens samlede bestand (20%), hvilket medf\xc3\xb8rer et s\xc3\xa6rligt nationalt ansvar for artens beskyttelse. Et andet kriterium er hvis arten globalt betragtes som sj\xc3\xa6lden. De er ikke n\xc3\xb8dvendigvis sj\xc3\xa6ldne eller truet i det land, der har den som ansvarsart, men en s\xc3\xa6rlig sikring af artens biotoper her er vigtig for den internationale bestand._NEWLINE_De nationale ansvarsarter i Danmark blev samlet p\xc3\xa5 Gullisten fra 1997, som er en oversigt over opm\xc3\xa6rksomhedskr\xc3\xa6vende og nationale ansvarsarter i Danmark. Listen blev udarbejdet i forbindelse med en revision af Skov- og Naturstyrelsens fortegnelse over s\xc3\xa6rligt beskyttelseskr\xc3\xa6vende planter og dyr i Danmark, som kaldes R\xc3\xb8dlisten. Gullisten omfatter 19 plante- og dyregrupper, og omfatter 600 arter indfor grupperne svampe, laver, karplanter, d\xc3\xb8gnfluer, sl\xc3\xb8rvinger, guldsmede, bredt\xc3\xa6ger, biller, v\xc3\xa5rfluer, natsommerfugle, k\xc3\xb8llesv\xc3\xa6rmere, dagsommerfugle, svirrefluer, kv\xc3\xa6gmyg, fisk, padder, krybdyr, fugle og pattedyr. Af disse er 511 regnet som opm\xc3\xa6rksomhedskr\xc3\xa6vende og 96 i kategorien nationale ansvarsarter. 7 arter er med i begge grupper._NEWLINE_P\xc3\xa5 listen er en enkelt naturtype: boblerev, da den danske forekomst udg\xc3\xb8r mere end 20\xc2\xa0% af det samlede areal p\xc3\xa5 biogeografisk niveau  ._NEWLINE_Listerne giver ikke anvisninger p\xc3\xa5, hvad der kan g\xc3\xb8res for at sikre arternes best\xc3\xa5en, men er brugbare som et instrument i beskyttelsen af de truede arter, og kan bruges i prioriteringen af fredningsopgaver for stat, regioner og kommuner.'